РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/169-20

30. новембар 2020. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 20. НОВЕМБРА 2020. ГОДИНЕ

 Седница је почела у 9,30 часова.

 Седницом је председавао Верољуб Арсић, председник Одбора.

 Поред председавајућег, седници су присуствовали чланови Одбора: Драгомир Карић, Снежана Пауновић, Ана Белоица, Весна Стамболић, Наташа Љубишић, Зоран Томић и Ивана Поповић.

 Седници су присуствовали заменици одсутних чланова Одбора: Бранимир Јовановић (заменик члана Одбора Јасмине Каранац), Ненад Крстић (заменик члана Одбора Тихомира Петковића), Угљеша Марковић, Адријана Пуповац (заменик члана Одбора Оливере Недељковић) иАлександра Чамагић.

Седници је присуствовао и Јанко Лангура, заменик Весне Стамболић, присутног члана Одбора.

 Седници нису присуствовали чланови Одбора: Александра Томић, Крсто Јањушевић и Снежана Петровић, нити њихови заменици. Седници није присуствовао заменик члана Одбора Славенко Унковић.

 Седници су, на позив председника, из Министарства трговине, туризма и телкомоникација присуствовали: Татјана Матић, министар трговине, туризма и телекомуникација, Милош Цветановић, Стеван Никчевић, Мирослав Кнежевић и Урош Кандић, државни секретари, Милан Добријевић и Рената Пинџо, помоћници министра и Добрила Ђуковић, шеф Кабинета министра.

 Пре почетка седнице, Одбор је минутом ћутања одао почаст преминулом Патријарху Иринеју.

 На предлог председника, Одбор је једногласно утврдио следећи

Д н е в н и р е д:

1. Разматрање Извештаја о раду Министарства трговине, туризма и телекомуникација за период од 1. јула 2020. године до 30. септембра 2020. године.

Прва тачка: **Извештај о раду Министарства трговине, туризма и телекомуникација за период од 1. јула 2020. године до 30. септембра 2020. године**

 Одбор је размотрио Извештај о раду Министарства трговине, туризма и телекомуникација за период од 1. јула 2020. године до 30. септембра 2020. године и поднео Извештај Народној скупштини.

 У уводним напоменама, Татјана Матић, министар трговине, туризма и телекомуникација, истакла је да је Министарство у наведеном периоду наставило активности у складу са епидемиолошким мерама и ограничењима, која су се одразила највише на сектор туризма, а нешто мање на сектор трговине и сектор електронских комуникација и информационог друштва. Међутим, имајући у виду околности, Министарство је, заједно са Владом, од месеца марта ове године доносило различите мере и пакете помоћи, усмерене ка оној грани привреде која је највише погођена, а то је туризам. Активности везане за електронске комуникације и капиталне објекте у тој области, текле су несметаним темпом. Пројекат изградње локалне рачунарске мреже, односно информационо-комуникационе мреже у свим школама у Републици Србији, у око 900 школа, реализован је уобичајеним темпом. Информациона мрежа подржава различите електронске услуге у настави и образовању и успешно је допринела онлајн настави у овим условима. Кроз ову врсту пројекта подржано је и 20 000 кабинета. Све школе су ове године имале бесплатну wifi мрежу. Значај улагања у информационо-комуникациону инфраструктуру показао се и у сектору електронске трговине, која бележи висок раст у овом периоду. Снабдевеност тржишта основним животним намирницама је била добра. Већих поремећаја на тржишту није било, захваљујући домаћим произвођачима. Тржишна инспекција је имала пуно посла у претходном периоду на контролисању неоправданог подизања цена и заштити потрошача. Ванредне околности везане за пандемију корона вируса и даље трају, и, док трају, биће повећана активност тржишне инспекције, да нека несавесна чињења не би довела до поремећаја на тржишту.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* да ли може да се очекује повезивање Јошаничке Бање са врхом Копаоника израдњом гондоле;
* да ли могу да се очекују улагања државе у изградњу новог туристичког центра на планини Голија.

 Изнето је подсећање да је у претходном Закону о трговини постојало ограничење, у смислу да је за објекат од око 3000 квадратних метара, предузеће морало да прибави студију процене утицаја на конкуренцију, ради добијања дозволе за изградњу и за рад. Тај Закон је укинут када је Делезе купио Ц маркет. За време важења Закона, имовина Ц маркета је била значајно већа. Ипак, отварањем тржишта за Икеу и Лидл смањен је ризик стицања монополског положаја појединих великих трговина. Држава је показала и да не жели да поставља административне баријере. Ниво услуга и снабдевеност је тешко одржавати, када су у питању микро, мала и средња предузећа, и када су ”нормална“ времена. Пре отварања тржишта, због недостатка законске регулативе монополског понашања на тржишту, сви који су учествовали у снабдевању ланца Делта и Ц маркета, били су оштећени за милијарде евра. Сад су нека друга времена, и потребно је да се доносе избалансирани закони, за дужи временски период. Изнето је мишљење да животни стандард становника у Србији још није довољно висок да би се шопинг центри измештали тридесет и више километара изван Београда. Цене роба и услуга су најниже када постоји велика конкуренција, тако да конкуренција која за последицу има снижавање цена, директно утиче на животни стандард становништва.

 Иражена је захвалност због добре сарадње Одбора и Министарства у претходном сазиву. Изнето је мишљење да је Министарство трговине, туризма и телекомуникација у великој мери одговорно за опстанак микро, малих и средњих предузећа, посебно због тога што је недавно отворен највећи тржни центар у центру града. То доводи до затварања малих породичних радњи које су поникле у подрумима и гаражама. У свету се, у модерној урбаној архитектури, велики шопинг центри измештају изван градова. Десетак великих трговинских ланаца чека различите дозволе да би почеле са радом. Они не производе нове производе, и у свим развијеним и организованим земљама, не могу да добију дозволе за рад у центрима великих градова, већ ван града или у предграђима. Изнето је мишљење да је једини начин да се сачувају микро, мала и средња предузећа, породичне и занатске радње у градовима, да се велики трговински ланци изместе ван града. Београд једино власништво које има је земљиште, и , изнето је мишљење, земљиште не треба продавати. Министарство трговине, туризма и телкомуникација, направило је револуцију са ваучерима за туризам. Изнето је мишљење да људи могу да воле своју земљу само ако је познају и упознају и све активности које иду у том правцу, Одбор ће подржати. Иако телекомуникације нису у надлежности Одбора, изнета је сугестија да се не сме десити да ауто пут није покривен сигналом мобилне телефоније.

 У дискусији је изнето да Општина Рашка има изузетне туристичке потенцијале, који до пре две године нису били искоришћени у довољној мери. На територији општине се налази Јошаничка Бања, која има пет термалних извора, најтоплијих у Европи, са температуром воде до 78 степени Целзијуса. Ова вода је отицала у реку потпуно неискоришћена. Пре две године, Општина Рашка и Министарство заједно су уложили 1,3 милиона евра у изградњу базена и започели развој туризма у општини Рашка.

 Изнето је да је интернет неопходан у руралним подручјима да би млади људи остали на селу, а доприноси и развоју туризма.

 Похваљен је рад Министарства у овој години и посебно изражено задовољство због добре снабдевености тржишта у условима пандемије. У правом тренутку је учињен заокрет и активности усмерене на развој домаћег туризма. Посебно је била значајна помоћ која је издвојена за хотелијере и друге туристичке посленике.

 Мали породични угоститељски етно еко туризам је формат коме Србија треба да се окрене, и у том смислу треба помоћи малим пољопривредним газдинствима, посебно у Општини Крупањ.

 У одговору на изнета мишљења и постављена питања, Татјана Матић, министар трговине, туризма и телекомуникација, истакла је да је Град Београд тај који издаје дозволе и доноси коначну одлуку о локацијама које се дају на коришћење трговинским ланцима. Констатовала је да се све велике и развијене светске економије свој раст и развој заснивају на расту и развоју малих и средњих предузећа и без тог сектора нема константног и стабилног привредног раста. Водећи о томе рачуна, Министарство трговине, туризма и телекомуникација је у сарадњи са Фондом за развој обезбедило помоћ малим и средњим предузећима у сектору туризма, угоститељства и саобраћаја у виду посебно повољних кредита за ликвидност и улагања у обртна средства. Тај подстицај је многе од њих спасило од банкрота и од пропадања. Услови за добијање кредита 2+3+1 (2 године грејс период, три године отплата, 1% камата) су били веома повољни и реч је о конкретној подстицајној мери. Из Фонда за развој је повучено око три милијарде динара за помоћ туристичкој привреди и угоститељству. Развој широкопојасне телекомуникационе инфраструктуре у руралним областима почео је ове године. Управо јуче су потписана 34 уговора са операторима (Телеком, Сабтрак из Зрењанина, СББ, Орион) који ће радити на развоју широкопојасне инфраструктуре у 34 општине које се налазе у руралним подручјима за око 5000 домаћинстава. Овај пројекат се финансира из кредита Међународне банке за обнову и развој у вредности од 18 милиона евра. До краја године ће бити објављен јавни позив за укупно 600 насеља са око 90 000 домаћинстава у Репубици Србији. У буџету су обезбеђена и додатна средства, односно гаранција државе за додатни кредитни зајам, јер у руралним крајевима нема комерцијалног интереса за ангажовање оператора. Поред тога, раст пенетрације широкопојасне инфаструктуре односно интернета од 10% доводи до раста бруто друштвеног производа од 2%.

 Урош Кандић, државни секретар у Министарству трговине, туризма и телекомуникација, истакао је да Комисија за заштиту конкуренције озбиљно процењује утицај, положај и тржишни удео сваког трговинског ланца. Више од две трећине објеката у трговини на мало у Републици Србији су мала и средња предузећа, која су и поднела највећи терет корона кризе.

 Мирослав Кнежевић, државни секретар у Министарству трговине, туризма и телекомуникација, истакао је да Министарство сваке године у јануару месецу расписује конкурс за средства помоћи за пројекте у области туризма који се реализују у сарадњи са локалним самоуправама. У складу са буџетским средствима која буду опредељена, Министарство ће крајем јануара расписати конкурс за пројекте унапређења туристичке инфраструктуре и на добро позиционираним и развијеним дестинацијама, и на дестинацијама које имају добре туристичке потенцијале, у складу са Стратегијом развоја туризма до 2025. године. Потребно је да локалне самоуправе сагледају могућности и ураде добру анализу и студију изводљивости развојних пројеката, у складу са постојећом генералном планском документацијом, и приоритетни пројекти ће бити узети у разматрање. Имајући у виду да је тренутно тешко предвидети трајање пандемије ковида која се највише одразила на смањење броја путовања, потребно је улагња усмерити у развој домаћег туризма. Предлогом буџета за 2021. годину, поново су предвиђена средства за ваучере. Када је реч о улагањима у развој туристичких потенцијала планине Голија, Министарство кроз рад у различитим радним групама припрема планове развоја туристичке инфрастурктуре у мање развијеним подручјима. Голија је парк природе и заштићено природно добро, где се мора водити рачуна и о одрживом развоју. Министарство је у претходном периоду, заједно са Министарством пољопривреде, учествовало у креирању мере 7 ИПАРД-а, која је у току и где се могу пријавити сва пољопривредна газдинства. Прошле недеље је Министарству дошао на мишљење Правилник о подстицању економских активности за развој сеоског туризма, који ће у наредном периоду спроводити Министарство пољопривреде. Министарство подстиче повољним кредитима са каматом од 1,5%, са роковима отплате до 6 година, развој туристичке привреде преко Фонда за развој.

 У дискусији су учествовали Верољуб Арсић, Драгомир Карић, Ана Белоица, Ивана Поповић, Весна Стамболић и Бранимир Јовановић, као и Татјана Матић и Мирослав Кнежевић.

 Сагласно члану 229. Пословника Народне скупштине, Одбор је једногласно одлучио да прихвати Извештај о раду Министарства трговине, туризма и телекомуникација за период од 1. јула 2020. године до 30. септембра 2020. Године.

 Седница је закључена у 10 часова и 30 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Верољуб Арсић